**ΔΙΑΜΟΡΦΩΣΗ ΔΙΚΤΥΟΥ ΔΗΜΩΝ**

**ΕΡΓΟ LIFE GrIn**

Όπως ίσως γνωρίζετε, μέσα από τις τακτικές ενημερώσεις της ιστοσελίδας μας, η Κεντρική Ένωση Δήμων Ελλάδος συμμετέχει ως βασικός εταίρος στο Ευρωπαϊκό Έργο του προγράμματος LIFE υπό τον τίτλο Green Infrastructure (GrIn). Το έργο θυμίζουμε ότι αφορά στη δημιουργία και διατήρηση, κατά βιώσιμο τρόπο, χώρων αστικού πρασίνου, καθώς και την ένταξη τους στην όλη προσπάθεια μείωσης του φαινομένου της θερμικής νησίδας και της προσαρμογής στην κλιματική αλλαγή του κάθε δήμου, μέσα από τη διαμόρφωση πιο πλούσιων και πρακτικά εφαρμόσιμων και αποτελεσματικών Τοπικών Ενεργειακών Σχεδίων.

Κατά τη διάρκεια των μηνών Νοεμβρίου και Δεκεμβρίου 2021 η ΚΕΔΕ προσκάλεσε τους δήμους να εκδηλώσουν το ενδιαφέρον τους για την παρουσίαση του εν λόγω έργου σε μία πρώτη φάση στους αντι-δημάρχους Περιβάλλοντος και Ενέργειας και στο ειδικό τμήμα πρασίνου του εκάστοτε δήμου, ώστε να έχουν τη δυνατότητα να έρθουν σε επαφή με τους ειδικούς επιστήμονες του έργου. Πέραν της παρουσίασης, το επιστημονικό προσωπικό του έργου, που είναι ιδιαιτέρως καταρτισμένο και ειδικευμένο επί του θέματος, θα μπορέσει να απαντήσει σε οποιαδήποτε σχετική ερώτηση του αντιδημάρχου και του δημοτικού προσωπικού.

Πρόκειται για το πρώτο επίπεδο μίας προσπάθειας η οποία στοχεύει να ολοκληρωθεί εντός του 2022 (και δεδομένης της παράτασης του έργου μέχρι 3.2024) με την πραγματοποίηση ημερίδων (Information Days) δια ζώσης, που θα απευθύνονται στο διαμορφωμένο δίκτυο δήμων.

Η ΚΕΔΕ έχοντας την αμεσότερη δυνατή σχέση με τα μέλη της, ΟΤΑ της χώρας, έχει την άνεση αλλά και την χαρά να διαμορφώνει τέτοια δίκτυα. Προς το παρόν και για τις διαδικτυακές παρουσιάσεις έχουν εκφράσει το ενδιαφέρον τους 11 δήμοι και το δίκτυο παραμένει ανοικτό. Θα σταλεί νέα ενημέρωση για τις δια ζώσης Ημερίδες.

*Στον βαθμό που ο δήμος σας ενδιαφέρεται είτε για τις αρχικές διαδικτυακές ενημερώσεις και συζητήσεις (1-2.2022) είτε για τις δια ζώσης Ημερίδες Ενημέρωσης (μετά τον 5. 2022), μπορείτε να γνωστοποιήσετε το ενδιαφέρον σας στην ΚΕΔΕ.*

*Περαιτέρω πληροφόρηση για το έργο θα βρείτε :*

* *Στην ιστοσελίδα της ΚΕΔΕ (ενημέρωση – ευρωπαϊκά προγράμματα – life GrIn)* [*https://kede.gr/category/diethneis-scheseis-evropaika-programmata-kede/evropaika-programmata-tis-kede/*](https://kede.gr/category/diethneis-scheseis-evropaika-programmata-kede/evropaika-programmata-tis-kede/)
* *Στην ιστοσελίδα του έργου* [*www.lifegrin.gr*](http://www.lifegrin.gr)
* *Χαμακιώτη Δέσποινα, Υπεύθυνη Τμήματος Ευρωπαϊκών Έργων ΚΕΔΕ :* [*Chamakioti@kedke.gr*](mailto:Chamakioti@kedke.gr)

**Χαμακιώτη Δέσποινα**

Διεθνείς Σχέσεις ΚΕΔΕ